b'\n_START_ARTICLE_\nMihail Sturza\n_START_SECTION_\nCopil\xc4\x83ria \xc8\x99i tinere\xc8\x9bea\n_START_PARAGRAPH_\nEste fiul Marelui Logof\xc4\x83t Grigore Sturdza \xc8\x99i al Mariei Calimah, fiic\xc4\x83 de domn. Educa\xc8\x9bia i-a fost asigurat\xc4\x83 de c\xc4\x83tre abatele francez Lhomm\xc3\xa9 \xc3\xaentr-un spirit conservator, cu influen\xc8\x9be ale Luminilor franceze. (Acela\xc8\x99i prelat a fost educatorul unui alt politician remarcabil din secolul XIX, Mihail Kog\xc4\x83lniceanu.) T\xc3\xa2n\xc4\x83rul Sturza fost influen\xc8\x9bat \xc8\x99i de juristul sas Christian Flechtenmacher stabilit \xc3\xaen Moldova \xc3\xaen 1812. Asemeni multor dintre boierii care \xc3\xaembr\xc4\x83\xc8\x9bi\xc8\x99aser\xc4\x83 cauza na\xc8\x9bional\xc4\x83, Mihail Sturza s-a \xc3\xaenscris \xc3\xaen 1821 \xc3\xaen partidul pro-rus, al c\xc4\x83rui obiectiv era ie\xc8\x99irea Moldovei de sub domina\xc8\x9bia turceasc\xc4\x83. \xc3\x8en aceea\xc8\x99i perioad\xc4\x83, era un contestatar al administra\xc8\x9biei din Moldova, pe care o considera insuficient modernizat\xc4\x83, dar predispus\xc4\x83 la preluarea unor idei democrate, de tip republican, ceea ce ar fi st\xc3\xa2rnit ostilitatea imperiilor vecine \xc8\x99i posibilitatea ocupa\xc8\x9biei militare \xc3\xaen scop preventiv. _NEWLINE_Spirit reformist, Mihail Sturza a scris numerose memorii prin care atr\xc4\x83gea aten\xc8\x9bia asupra inechit\xc4\x83\xc8\x9bii economice dintre familiile boiere\xc8\x99ti \xc8\x99i restul popula\xc8\x9biei \xc8\x9b\xc4\x83rii (observa, de ex., c\xc4\x83 800 de familii de boieri tr\xc4\x83iau din munca a 60.000 de \xc8\x9b\xc4\x83rani), consider\xc3\xa2nd necesar\xc4\x83 cre\xc8\x99terea gradului de prosperitate a locuitorilor \xc8\x9b\xc4\x83rii.\n_START_SECTION_\nDomnie\n_START_PARAGRAPH_\nCu acordul Imperiului otoman \xe2\x80\x93 putere suzeran\xc4\x83 \xe2\x80\x93 \xc8\x99i cel al Rusiei \xe2\x80\x93 putere protectoare a \xc8\x9a\xc4\x83rilor Rom\xc3\xa2ne dup\xc4\x83 tratatul de la Kuciuk Kainargi \xe2\x80\x93 alegerea lui Mihail Sturza s-a f\xc4\x83cut pe baza prevederilor din Regulamentul organic al Moldovei, devenind unul din cei doi primi suverani care au domnit asupra \xc8\x9a\xc4\x83rilor Rom\xc3\xa2ne ca monarhi cu atribu\xc8\x9bii \xc8\x99i prerogative definite constitu\xc8\x9bional. _NEWLINE_Valoriz\xc3\xa2nd politicile de educa\xc8\x9bie \xc8\x99i apreciind politicile promovate de pedagogul elve\xc8\x9bian Johann Heinrich Pestalozzi, Sturza l-a sus\xc8\x9binut pe Asachi la crearea Academiei Mih\xc4\x83ilene din Ia\xc8\x99i, institu\xc8\x9bie cu rang universitar, prima de acest fel din istoria modern\xc4\x83 a Principatelor Rom\xc3\xa2ne. Academia (la care au predat mari nume ale culturii rom\xc3\xa2ne din prima jum\xc4\x83tate a secolului XIX) a devenit treptat un centru al de\xc8\x99tept\xc4\x83rii na\xc8\x9bionale. Administrator abil, s-a concentrat pe politici publice \xc8\x99i administrative care s\xc4\x83 contribuie la cre\xc8\x99terea economic\xc4\x83 a Moldovei \xc8\x99i la modernizarea statului. \xc3\x8entre anii 1834 \xc8\x99i 1849 au fost construite aproximativ 250 km de drumuri \xc8\x99i 400 de poduri de piatr\xc4\x83, infrastructura fiind realizat\xc4\x83 dup\xc4\x83 metodele MacAdam \xc8\x99i Portland, ceea ce le-a conferit o durabilitate remarcabil\xc4\x83\xc2\xa0; c\xc3\xa2teva poduri pot fi admirate \xc8\x99i ast\xc4\x83zi, protejate ca monument istoric. Tot sub domnia lui Mihail Sturza au fost \xc3\xaencepute principalele trasee rutiere ale Moldovei\xc2\xa0: Gala\xc8\x9bi-Tecuci-M\xc4\x83r\xc4\x83\xc8\x99e\xc8\x99ti-Bac\xc4\x83u-Roman-Cornul Luncii \xc8\x99i Ia\xc8\x99i-Tecuci-Gala\xc8\x9bi. Inamicii politici nu au ezitat s\xc4\x83-l acuze, \xc3\xaen memorialistic\xc4\x83 \xc8\x99i pamflete, c\xc4\x83 ar fi profitat de contextul de dezvoltare \xc8\x99i transformare legislativ\xc4\x83, sau de p\xc3\xa2rghiile oferite de pozi\xc8\x9bia sa \xc3\xaen fruntea \xc8\x9a\xc4\x83rii, pentru a-\xc8\x99i spori substan\xc8\x9bial averea prin abuz \xc8\x99i corup\xc8\x9bie. Realitatea este mult mai pu\xc8\x9bin dramatic\xc4\x83\xc2\xa0: Domnitorul coordona politicile publice cu actorii economici cei mai capabili ai \xc8\x9a\xc4\x83rii (\xc3\xaen spe\xc8\x9b\xc4\x83, acelea dintre marile familii boiere\xc8\x99ti cele care \xc3\xaei erau favorabile, care dispuneau de capital, m\xc3\xa2n\xc4\x83 de lucru, posibilit\xc4\x83\xc8\x9bi de co-participare \xc8\x99i voin\xc8\x9ba politic\xc4\x83 de a o face), din dorin\xc8\x9ba de a le vedea aplicate rapid \xc8\x99i eficient. Propria sa familie fiind un actor economic de anvergur\xc4\x83 \xe2\x80\x93 ca posesoare de p\xc4\x83duri, terenuri agricole \xc8\x99i numeroase localit\xc4\x83\xc8\x9bi cu for\xc8\x9b\xc4\x83 de munc\xc4\x83 rural\xc4\x83 \xe2\x80\x93, o parte din beneficiile procesului de dezvoltare \xc3\xaen reveneau firesc. _NEWLINE_\xc3\x8en m\xc4\x83sura \xc3\xaen care legisla\xc8\x9bia nou\xc4\x83 o permitea, a redus abuzurile administra\xc8\x9biei \xc8\x99i a proprietarilor asupra \xc8\x9b\xc4\x83ranilor\xc2\xa0; a limitat ini\xc8\x9bial imigrarea evreilor, \xc3\xaens\xc4\x83 mai apoi a \xc3\xaencurajat stabilirea acestora \xc3\xaen Moldova pe considerentul c\xc4\x83 activitatea lor de negustori va dinamiza economia \xc8\x9b\xc4\x83rii prin cre\xc8\x99terea traficului comercial \xc8\x99i va satisface nevoile de produse curente \xc3\xaen localit\xc4\x83\xc8\x9bile Moldovei. (A dat un exemplu c\xc3\xa2nd i-a a\xc8\x99ezat \xc8\x99i pe mo\xc8\x99iile lui, de pilda la Mih\xc4\x83ileni). _NEWLINE_\xc3\x8en spirit cu epoca, a\xc8\x99a cum o f\xc4\x83cuser\xc4\x83 Marea Britanie \xc8\x99i Fran\xc8\x9ba la \xc3\xaenceputul secolului, Mihail Sturza a desfiin\xc8\x9bat sclavia \xc8\x99i a eliberat \xc8\x9biganii apar\xc8\x9bin\xc3\xa2nd Domniei \xc8\x99i m\xc4\x83n\xc4\x83stirilor, primul gest de dezrobire din ambele Principate. (Prins\xc4\x83 \xc3\xaentr-un conflict politic \xc3\xaentre Domn, Alexandru Dimitrie Ghica, \xc8\x99i consulatul Rusiei, din cauza articolului adi\xc8\x9bional din Regulamentul organic, \xc8\x9aara Rom\xc3\xa2neasc\xc4\x83 va trebui s\xc4\x83 a\xc8\x99tepte domnia lui Gheorghe Bibescu pentru da curs aceleia\xc8\x99i politici.) Eliberarea lor se f\xc4\x83cea treptat, cu desp\xc4\x83gubiri acordate proprietarilor \xc8\x99i \xc3\xaen ideea includerii acestei noi for\xc8\x9be de munc\xc4\x83 \xc3\xaen societatea curent\xc4\x83, ca lucr\xc4\x83tori productivi (artizani, me\xc8\x99te\xc8\x99ugari, \xc8\x99.a.)\xc2\xa0; taxele \xc8\x99i impozitele pl\xc4\x83tite de ei ar fi servit la r\xc4\x83scump\xc4\x83rarea libert\xc4\x83\xc8\x9bii celorla\xc8\x9bi \xc8\x9bigani, r\xc4\x83ma\xc8\x99i \xc3\xaen proprietatea privat\xc4\x83 a familiilor boiere\xc8\x99ti. Aceast\xc4\x83 politic\xc4\x83 de integrare gradual\xc4\x83 a fost \xc3\xaentrerupt\xc4\x83 de mi\xc8\x99carea din 1848._NEWLINE_A promovat \xc3\xaenv\xc4\x83\xc8\x9b\xc4\x83m\xc3\xa2ntul din Moldova \xc3\xaenfiin\xc8\x9b\xc3\xa2nd printre altele \xc3\xaen 1835 Institutul de Arte \xc8\x99i Me\xc8\x99te\xc8\x99uguri, pentru a da tineretului o educa\xc8\x9bie industrioas\xc4\x83. A nemul\xc8\x9bumit \xc3\xaen schimb pe toat\xc4\x83 lumea determin\xc3\xa2nd pe Marele Mitropolit Veniamin Costache (foarte iubit de popor) s\xc4\x83 demisioneze. Unul dintre defectele sale era l\xc4\x83comia de bani. \xc3\x8en acest sens a v\xc3\xa2ndut titluri de boieri \xc8\x99i demnit\xc4\x83\xc8\x9bi mai mari ori mai mici pe bani, astfel \xc3\xaenc\xc3\xa2t dac\xc4\x83 la \xc3\xaenceputul domniei erau 853 de boieri, la sf\xc3\xa2r\xc8\x99itul ei num\xc4\x83rul lor ajunge la 3.750._NEWLINE__NEWLINE_\xc3\x8en al doilea an a domniei sale, la Cluj se public\xc4\x83 un document \xc3\xaen care boierii se declar\xc4\x83 nemul\xc8\x9bumi\xc8\x9bi pentru c\xc4\x83 domnitorul era "lacom de bani, era josnic", lucra numai pentru interesele personale \xc8\x99i se folosea de spioni pentru a ob\xc8\x9bine din partea sultanului un firman \xc3\xaempotriva boierilor._NEWLINE_\xc3\x8en anul 1848, \xc3\xaentreprinde m\xc4\x83suri de reprimare a mi\xc8\x99c\xc4\x83rii revolu\xc8\x9bionare a tinerilor boieri din Moldova, care au prezentat \xc3\xaen prealabil domnitorului un memoriu cu revendic\xc4\x83ri \xc3\xaen 35 de puncte. \xc3\x8ens\xc4\x83 memoriul \xc3\xaentocmit de ei, care de altfel nu cuprindea dec\xc3\xa2t dorin\xc8\x9be moderate \xc8\x99i mai mult de ordin administrativ, i-a servit numai ca motiv pentru arestarea celor considera\xc8\x9bi periculo\xc8\x99i. Cei care au putut, au emigrat. \xc3\x8entre ace\xc8\x99tia s-au aflat Mihail Kog\xc4\x83lniceanu \xc8\x99i Alexandru Ioan Cuza. _NEWLINE_Dup\xc4\x83 ocupa\xc8\x9bia ruso-turc\xc4\x83 a Principatelor Rom\xc3\xa2ne \xc8\x99i Conven\xc8\x9bia de la Balta Liman din 1849, au fost numi\xc8\x9bi domnitori noi, \xc3\xaen locul lui Mihail Sturza fiind numit Grigore Alexandru Ghica. _NEWLINE_Activitatea modernizatoare desfa\xc8\x99urat\xc4\x83 de domnul moldovean \xc8\x99i-a gasit o ampl\xc4\x83 reflectare \xc3\xaen reforma sistemului judiciar. Separarea puterii judiciare de cea administrativ\xc4\x83 \xc8\x99i legislativ\xc4\x83 a fost \xc3\xaenso\xc8\x9bit\xc4\x83 de \xc3\xaenlaturarea ingerin\xc8\x9belor administra\xc8\x9biei \xc3\xaen procesele judiciare. Au fost instituite judecatorii jude\xc8\x9bene, rurale, tribunale de apel, de comer\xc8\x9b la Gala\xc8\x9bi \xc8\x99i corec\xc8\x9bional la Ia\xc8\x99i. \xc3\xaen 1847 a fost instituit\xc4\x83 \xc8\x99i \xc8\x99i-a \xc3\xaenceput activitatea Comisia \xc3\xaensarcinat\xc4\x83 cu alc\xc4\x83tuirea unui singur cod al legilor din Moldova, care \xc8\x99i-a desfa\xc8\x99urat activitatea sub conducerea nemijlocit\xc4\x83 a domnului. A fost adoptat un \xc8\x99ir \xc3\xaentreg de masuri, menite s\xc4\x83 lichideze numarul enorm de procese neterminate. Mihail Sturzda a cautat s\xc4\x83 impun\xc4\x83 autoritatea statului \xc8\x99i \xc3\xaen domeniul ecleziastic, caut\xc3\xaend s\xc4\x83 fac\xc4\x83 o anumit\xc4\x83 ordine \xc3\xaen sfera veniturilor bisericilor \xc8\x99i m\xc4\x83n\xc4\x83stirilor din Moldova. Legea de la 1835 cu privire la m\xc4\x83n\xc4\x83stirile moldovene\xc8\x99ti ne\xc3\xaenchinate a instituit controlul statului asupra administra\xc8\x9biei averilor m\xc4\x83n\xc4\x83stire\xc8\x99ti. O alt\xc4\x83 lege, de la 1839, prevedea \xc3\xaenfiin\xc8\x9barea unei dicasterii menit\xc4\x83 s\xc4\x83 se ocupe nemijlocit de administrarea averilor ecleziastice \xc8\x99i introducerea unei discipline rigide \xc3\xaen via\xc8\x9ba monahal\xc4\x83 din Moldova. A ini\xc8\x9biat un amplu program de lucrari publice, au fost construite aproximativ 400 de km de \xc8\x99osele moderne pentru acel timp, poduri, cu preponderen\xc8\x9b\xc4\x83, din piatr\xc4\x83, care au rezistat \xc3\xaen timp, aceasta facilit\xc3\xaend dezvoltarea comer\xc8\x9bului \xc8\x99i a rela\xc8\x9biilor dintre diferite zone ale \xc8\x9barii. Domnul moldovean a acordat o aten\xc8\x9bie deosebit\xc4\x83 instruc\xc8\x9biei pubilice. Prin acordarea unor burse, dona\xc8\x9bii se urmarea incurajarea \xc3\xaenscrierii tonerilor \xc3\xaen \xc8\x99colile din \xc8\x9bara \xc8\x99i cele de peste hotare. La 16 iunie 1835, \xc3\xaen casele lui Petrache Cazimir a fost inaugurat\xc4\x83 Academia Mihailean\xc4\x83. Ea avea ini\xc8\x9bial dou\xc4\x83 clase gimnaziale, dou\xc4\x83 umaniste \xc8\x99i una de filozofie. Academiei i-a fost donat utilaj \xc8\x99tiin\xc8\x9bific \xc8\x99i o bibliotec\xc4\x83, din care 600 de car\xc8\x9bi au fost daruite de Mihail Sturza.\n_START_SECTION_\nC\xc4\x83s\xc4\x83torie \xc8\x99i via\xc8\x9ba privat\xc4\x83\n_START_PARAGRAPH_\n\xc3\x8en 1817, c\xc3\xa2nd avea 23 de ani, s-a c\xc4\x83s\xc4\x83torit cu Elisabeta Rosetti, fiica lui Vasile Rosetti, \xc3\xaen v\xc3\xa2rst\xc4\x83 de 15 ani, cu care a avut doi b\xc4\x83ie\xc8\x9bi: Dimitrie \xc8\x99i Grigore._NEWLINE_\xc3\x8en 1822 s-au desp\xc4\x83r\xc8\x9bit, iar Mihail s-a rec\xc4\x83s\xc4\x83torit cu Smaranda, fata caimacamului \xc8\x98tefan Vogoride, pentru a ob\xc8\x9bine tronul Moldovei, cu care a avut doi copii: principele Mihail (n. 31 decembrie 1846 - d. 30 iunie 1863, asasinat la Paris la v\xc3\xa2rsta de 16 ani doar) \xc8\x99i principesa Maria, care s-a c\xc4\x83s\xc4\x83torit cu principele Constantin Gorciacov._NEWLINE_A murit la 8 mai 1884 la Paris la v\xc3\xa2rsta de 90 de ani \xc8\x99i a fost \xc3\xaenmorm\xc3\xa2ntat \xc3\xaen capela familiei din sta\xc8\x9biunea Baden-Baden din Germania de ast\xc4\x83zi.'